Дызэрыщытауэ зэкIэ дыкъонэж
«Торпедо» (Мэзкуу) — «Спартак-Налшык» (Налшык) — 1:1 (0:0). Мэзкуу. «Лужники» БСА. Мэлыжьыхьым и 2-м. ЦIыху 1250-рэ еплъащ.
Хэгъэрейхэм я ебгъэрыкIуэныгъэр налшыкдэсхэм зэтраIыгъэ. Судьяхэр: Куликов (Саранск), Кулалаев (Волгоград), Усачёв (Дон Iус Ростов).
«Торпедо»: Довбня, Ефимов, Молодцов, Князев, Тесак, Бояринцев (Безлихотнов, 84), Татарчук (Войнов, 61). Стеклов, Газинский, Лабукас (Гаурач, 71), Обухов (Скепский, 53), Арсеньев,
«Спартак-Налшык»: Коченков, Засеев, Овсиенкэ (Джудович, 46), Тимошин, Багаев, Буйтрагэ (Коронов, 85), Зинович, Концедалов, Руа Карлос (Сирадзе, 90+2), Аверьянов, Медведев.
Топхэр дагъэкIащ: Медведевым, 48 (0:1). Скепский, 81 (1:1)
Дагъуэ хуащIащ Газинскэм, Безлихотновым, Молодцовым.
Урысей Федерацэм футболымкIэ и япэ дивизионым джэгугъуэхэр блыщхьэмрэ гъубжымрэ екIуэкI хабзэщ. Абы къыхэкIыу етIуанэ махуэм зи зэIущIэхэр езыгъэкIуэкIхэм Iэмал яIэщ я хьэрхуэрэгъухэм зыкъызэрагъэлъэгъуам елъытауэ я Iуэхухэр яубзыхуну. «Спартак-Налшыкми» иджы апхуэдэу ищI хъунут.
Блыщхьэм екIуэкIа джэгугъуэ махуэм премьер-лигэм щIэбэнынымкIэ ди хьэрхуэрэгъу псоми очко тIурытI-щырыщ ягъэкIуэдат, нэхъыбэм ар къыщащIар я стадионхэрат. Налшыкдэсхэм Iэмал гъуэзэджэ ягъуэтат ещанэ-еплIанэ увыпIэм зыщагъэбыдэну. Абы щхьэкIэ «Торпедо»-р Мэзкуу щыхагъэщIэн хуейт. Ар тынш зэрымыхъунур IуэхугъуитIым наIуэ къыпщащIырт. Япэрауэ, зэхьэзэхуэм и япэ къекIуэкIыгъуэм, Къэбэрдей-Балъкъэрым и къалащхьэм щыджэгуу, мы командэхэм я зэпэщIэтыныгъэр «Спартак-Налшыкым» и текIуэныгъэкIэ езыгъэуха топыр (2:1) судьям къыщIигъуа зэманым пенальтикIэ зэрыдагъэкIам псалъэмакъышхуэ кърахауэ щытати, ар псоми ящIэжырт. ЕтIуанэрауэ, Шэшэным и Iэтащхьэ Кадыров Рамзан судьяхэр зэригъэпудам Кавказ Ищхъэрэм и командэхэр хуабжьу щытыкIэ гугъум иригъэуващ. Абы иужькIэ Грознэ и «Тэрчыр» 0:3-уэ, Мэхъэчкъалэ и «Анжи»-р 0:4-уэ, Владикавказ и «Алания»-р 0:4-уэ урысей чемпионатым зэуэ къыщыхагъэщIащ. Ар судьяхэм зэгурыIуауэ ялэжь хьэгъэщагъэу куэдым къалъытащ. Шынагъуэ щыIэт «Спартак-Налшыкми» «джэдылIэм зэдихьа бабыщыжьым» и махуэр къыхуэкIуэнымкIэ. АрщхьэкIэ, ди насыпти, апхуэдэу къэхъуакъым икIи псори щызэхэкIар джэгупIэ губгъуэрщ.
Япэ дивизионым къыхагъэкIынкIэ шынагъэшхуэ зиIэ хэгъэрейхэм зэIущIэр хуабжьу жыджэру къыщIадзащ. Нэрылъагъут, мыгъэрей зэхьэзэхуэм и пэщIэдзэм щIэуэ къыхуагъэкIуа тренер цIэрыIуэ Игнатьев Борис япэ текIуэныгъэмкIэ ягъэгуфIэну абы и футболистхэр зэрыщIэхъуэпсыр. Адрей тIур зэрытемыгъэкIуауэ, 1:1-уэ, иухат.
Налшыкдэсхэм ихъуреягъкIэ зыкърагъэбыдэкIат, арщхьэкIэ «Торпедо»-м и гъуащхьауэхэм Iэмал гъуэзэджэхэр къащыхукъуэкI щIэх-щIэхыурэ къэхъурт. А дакъикъэхэм хъарзынэу зыкъигъэлъэгъуащ къыщалъхуа махуэр мы джэгугъуэм техуа ди гъуащхьэтет Коченков Антон. Мыгъэрей зэхьэзэхуэм зэрыщIидзэжрэ ирагъэкIуэкIа зэIущIищми топ зэрыщыдимыгъэкIам ар адэкIи тетыну хуейт.
«Спартак-Налшыкым» хуэм-хуэмурэ джэгур зэтриублэжащ икIи ебгъэрыкIуэныгъэхэр къызэригъэпэщ хъуащ. Апхуэдэхэм ящыщ зым Медведевыр хэгъэрейхэм я штрафной ихьэпIэм щраудащ. Ар зыгъэзэщIа Концедаловым зы мащIэкIэ гъуэм хуигъэзэфакъым.
Джэгум и япэ Iыхьэр щиухым Аверьяновымрэ Медведевымрэ я закъуэу «Торпедо»-м и гъуащхьэтетым и пащхьэм къыщихутащ. Iэмал гъуэзэджэ щыIэт бжыгъэр къызэIуахыну. АрщхьэкIэ Аверьяновым топыр хуэгъэIурыщIакъым икIи и къару къызэрихькIэ еуэри, Довбня къриуда фIэкIа нэгъуэщI фейдэ къыхихакъым.
Загъэпсэхуу къызэрихьэжу налшыкдэсхэм я насып къикIащ. Буйтрагэ езыр мылъагащэми, хэгъэрейхэм я гъуащхьэтетым топыр щхьэкIэ къыIэщIихащ икIи абы япэу нэса Медведевым бжыгъэр къызэIуихащ. Новосибирск бэджэнду къыщащта гъуащхьауэр апхуэдэ щIыкIэкIэ ещанэ зэIущIэм зэкIэлъхьэужьу къыщыхэжаныкIащ. ЖыIапхъэщ мы гъэм «Спартак-Налшыкым» дигъэкIа топиплIым ящыщу щыр абы къызэрылъысыр.
Япэ ища налшыкдэсхэм иджы я къалэн нэхъыщхьэр текIуэныгъэр къахуэзыхь бжыгъэр яхъумэнырт. Ар Iуэху тынштэкъым, «Торпе-до»-м адэкIэ икIуэтыпIэ зэримыIэр къэплъытэмэ.
«Спартак-Налшыкым» зыкъомрэ хъарзынэу зихъумэжащ. Къыпщыхъунут абыхэм арэзы къэзыщI бжыгъэр яхъумэфыну. АрщхьэкIэ Джудович и щыуагъэм текIуэныгъэр яIэщIигъэкIащ. Япэ Iыхьэм фэбжь зыгъуэта Овсиенкэ и пIэкIэ кърагъэхьа налшыкдэсхэм я капитаным топыр хуэмыгъэIэкIуэлъакIуэу угловойм игъэкIуащ. Хэгъэрейхэм ар Iэзэу ягъэзащIэри, ди гъуащхьэхъумэхэр зытеплъэкъукIа Скепскэм бжыгъэр зэхуэдэ ирагъэщIыжащ.
Арати, зэрытемыгъэкIуауэ, 1:1-уэ, мы зэIущIэр иухащ. Ар зэрекIуэкIар къэплъытэмэ, «Спартак-Налшыкым» очкоитI игъэкIуэдащ, ауэ Санкт-Петербургрэ Мэзкуурэ зэкIэлъхьэужьу щрагъэкIуэкIа джэгугъэ гугъуитIым хъарзынэу зыкъызэрыщагъэлъэгъуар (зы текIуэныгъэрэ зэрытемыгъэкIуарэ) къэплъытэмэ, премьер-лигэм зэрыщIэбэнынум и лъабжьэр ягъэтIылъащ икIи и хьэрхуэрэгъу нэхъыщхьэхэм ялъэщIыхьэжащ. АдэкIэ псори зэлъытыжар езыхэращ.
Зи чэзу джэгугъуэм иужькIэ япэ дивизионым щекIуэкI зэхьэзэхуэм пашэныгъэр щызыIыгъ командэми зихъуэжащ. Иджыри къэс бжьы- пэр зымыутIыпща Томск и «Томь»-р Екатеринбург щыIэу щIыпIэ «Урал»-м 0:2-уэ къызэрыхигъэщIам ар къригъэкIуэтэхащ.
АдэкIэ щыгъуазэ фыхуэтщIынщ адрей командэхэм блыщхьэмрэ гъубжымрэ ирагъэкIуэкIа зэIущIэхэм къарикIуа бжыгъэхэм: «Ротор» (Волгоград) — «Енисей» (Красноярск) — 0:1, «Сибирь» (Новосибирск) — «Шинник» (Ярославль) — 2:2, «Химки» (Мэзкуу область) — «Нефтехимик» (Нижнекамск) — 0:0, «Уфа» (Уфа) — «Петротрест» (Санкт-Петербург) — 1:2, «Волгарь» (Астрахань) — «СКА-Энергия» (Хабаровск) — 0:1, «Салют» (Белгород) — «Металлург-Кузбасс» (Новокузнецк) — 1:0.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Мэлыжьыхьым и 9-м абы къригъэблэгъэнущ Астрахань и «Волгарь»-р.
Жыласэ Заурбэч.
